“৫৬ কোটি মানুষের বিশ্বাস নিয়ে খেলছেন…,” মমতাকে নিশানা যোগীর

ওয়েব ডেস্ক: মঙ্গলবার বিধানসভায় দাঁড়িয়ে ‘মহাকুম্ভ’কে (Mahakumbh 2025) ‘মৃত্যুকুম্ভ’ বলে বিজেপিকে নিশানা করেছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (Mamata Banerjee)। এর ২৪ ঘন্টা না পেরোতেই মমতার কটাক্ষের জবাব দিলেন উত্তরপ্রদেশের মুখ্যমন্ত্রী যোগী আদিত্যনাথ (Yogi Adityanath)। বুধবার উত্তরপ্রদেশের বিধানসভায় (Uttar Pradesh Assembly) দাঁড়িয়ে বিরোধী দলের নেতৃত্বদের একবাক্যে জবাব দিয়ে যোগী বলেন, “আমরা যখন আলোচনা করছি, তখন কুম্ভে ৫৬ কোটি ২৫ লক্ষেরও বেশি মানুষ সঙ্গমে ডুব দিয়েছেন।” পাশাপাশি তিনি দাবি করেন যে, মহাকুম্ভকে নিয়ে অনেক ভুল তথ্য ছড়ানো হচ্ছে।

এখানেই শেষ নয়, মমতা বন্দ্যোপাধ্যায়কে কটাক্ষ করে তিনি ‘মৃত্যুকুম্ভ’ মন্তব্যের জবাবও দিয়েছেন। বুধবার উত্তরপ্রদেশের বিধানসভায় যোগী বলেন, “ভারতের আস্থা বা মহাকুম্ভের বিরুদ্ধে যারা মন্তব্য করছেন, মিথ্যা ভিডিয়ো দেখাচ্ছেন, তারা ৫৬ কোটি মানুষের বিশ্বাস নিয়ে খেলছেন। উনি ভিত্তিহীন অভিযোগ করছেন।”

আরও পড়ুন: কাল শপথগ্রহণ, আজও জানা নেই দিল্লির মুখ্যমন্ত্রীর নাম!

এদিন বিধানসভায় উত্তরপ্রদেশের মুখ্যমন্ত্রী আরও বলেন, “এটা বিজেপি সরকারের সৌভাগ্য যে মহাকুম্ভের সঙ্গে যুক্ত থাকতে পেরেছে, আয়োজনের সুযোগ পেয়েছে। আমরা নিজেদের দায়িত্ব জানি। গোটা দেশ ও বিশ্ব মহাকুম্ভে অংশ নিয়েছে। এই সব মিথ্যা প্রচারে কান দেবেন না।” পাশাপাশি কুম্ভমেলায় পদপিষ্ট হয়ে মৃত ৩০ জনের পরিবারের পাশে দাঁড়ানোর আশ্বাসও দেন আদিত্যনাথ।

आज विधान सभा में… https://t.co/Pem98XkcO8

— Yogi Adityanath (@myogiadityanath) February 19, 2025

প্রসঙ্গত, মঙ্গলবার পশ্চিমবঙ্গের বিধানসভায় বক্তব্য রাখার সময় মহাকুম্ভে একের পর এক দুর্ঘটনা ঘটা নিয়ে পদ্ম শিবিরকে চরম কটাক্ষ করেন মমতা বন্দ্যোপাধ্যায়। তিনি বলেন, “মহাকুম্ভ এখন মৃত্যুকুম্ভ হয়ে গেছে, পরিকল্পনার অভাবেই এত মানুষের মৃত্যু হয়েছে।”পাশাপাশি কেন্দ্র সরকার ও উত্তরপ্রদেশ সরকারের বিরুদ্ধে তীব্র আক্রমণ শানিয়ে মমতা বলেন, “বলছে নাকি ৩০ জন মারা গিয়েছে? কত? হাজার হাজার! পবিত্র জল এখন বিষাক্ত হয়ে গিয়েছে।”